Рахъуэ Йлдыз и къулыкъум пэрохьэ
Тыркум щылажьэ Кавказ Хасэхэм я федерацэм и зи чэзу конгрессыр щэкIуэгъуэм и 23 — 24-хэм Анкара щекIуэкIащ. Адыгэ гъащIэм хэту, адыгэ Iуэхум иригузавэу зы цIыхуи къэнакъым абы къемыкIуэлIа. МахуитIкIэ екIуэкIа зэхыхьэшхуэм куэд къыщыпсэлъащ, адыгэ нэхъыбэ дыдэ зэрыс къэралым КАФФЕД-м щиIэ мыхьэнэм, абы и къалэн нэхъыщхьэхэм, дяпэкIэ гу зылъитапхъэхэм тепсэлъыхьащ къызэхуэсахэр.
КАФФЕД-м и Хасащхьэм хэтхэр
ДАХ-м и лIыкIуэу конгрессым хэтащ Адыгэ Республикэм, Къэрэшей-Шэрджэсым, Краснодар щыIэ Адыгэ Хасэхэм я тхьэмадэхэу ЛIымыщэкъуэ Рэмэзан, Аслъэн Алий, Сэхъут Аскэр, ДАХ-м и япэ вице-президент Бырсекъуэ Орфан сымэ.
ЩэкIуэгъуэм и 23-м хэхыныгъэхэр екIуэкIащ, дэтхэнэми и Iэр зыщIэлъ тхылъыр ашык цIыкIум иридзэу. Иджырей хэхыныгъэхэм гупитIым зыкъыщагъэлъэгъуат. Абы ипкъ иткIэ, дэтхэнэми езым и телъхьэхэр иIэжт. Псори къабжыжа нэужь, Мамхэгъ (Аккая) Мутлу щхьэкIэ цIыхуи 153-м, Рахъуэ (Шекерджи) Йлдыз щхьэкIэ — цIыхуи 190-м Iэ яIэтауэ къыщIэкIащ.
Апхуэдэу КАФФЕД-м и унафэщI хъуащ адыгэ бзылъхугъэр. Ар, хабзэм къызэригъэувым тету, илъэситI пIалъэкIэ лэжьэнущ.
Фигу къэдгъэкIыжынщи, КАФФЕД-м и тхьэмадэу щыта Хьэгъундокъуэ Яшар, политикэм епха къэрал лэжьыгъэ зэрыпэрыхьам къыхэкIыу, жылагъуэ Iуэхур къигъэнэн хуей хъуати, абы и пIэкIэ унафэщIым и къалэнхэр игъэзащIэу 2019 гъэм мэлыжьыхьым ирагъэкIуэкIа зи мычэзу Конгрессым щыхахауэ щытащ мы бзылъхугъэ гуащIафIэр.
Рахъуэ Йлдыз куэд щIауэ хэтщ КАФФЕД-м и лэжьыгъэм, ар Хьэгъундокъуэм и къуэдзэу щытащ. Лъэпкъ Iуэхум хуэмыщхьэхыу, адыгэбзэр фIы дыдэу игъэшэрыуэу, хэхэсхэмрэ хэкурысхэмрэ я зэпыщIэныгъэмрэ зэныбжьэгъугъэмрэ япэ иригъэщу, ди къуэш, шыпхъухэр адыгэу къызэтенэным гурэ псэкIэ хуэпабгъэу апхуэдэщ.
Йлдыз унагъуэщ, и щхьэгъусэ Мамхэгъ Джумхьуррэ абырэ зыпхъурэ зы къуэрэ яIэщ.
КАФФЕД-м и унафэщIым дохъуэхъу зэгухьэныгъэ иным и лэжьыгъэхэр нэхъри иригъэфIакIуэу, хэхэс адыгэхэм захъумэжынымкIэ щыIэ Iэмал псори цIыхубэм яхихьэу, хэкужьым хуиIэ пыщIэныгъэр нэхъри игъэбыдэу лэжьэну.
НэщIэпыджэ Замирэ.
